b'\n_START_ARTICLE_\nNymfedompap\n_START_SECTION_\nBeskrivelse\n_START_PARAGRAPH_\nNymfedompap blir cirka 16\xe2\x80\x9317 cm lang og veier omkring 18\xe2\x80\x9329 g. Arten har sort maske og karakteristiske bl\xc3\xa5sorte tegninger som andre dompaper. Fj\xc3\xa6rdrakten er hovedsakelig gr\xc3\xa5brun, men p\xc3\xa5 issen har den innslag av sorte spetter. Disse spettene varierer i intensitet mellom underartene. Nominatformen har mest intense spetter. Alle har hvit gump, men graden av hvitt i buken varierer noe mellom de ulike underartene._NEWLINE_Arten habiteter underskog i tett edelgranskog (Abies) og lauvskog, inkludert eikeskog (Quercus), lyng og rhododendron. Nymfedompapen hekker normalt i h\xc3\xb8yder p\xc3\xa5 omkring 1 600\xe2\x80\x933 700 moh, men i Myanmar ligger hekkeomr\xc3\xa5dene noe lavere (1 000\xe2\x80\x932 100 moh). Hekketiden varer fra februar til midten av juli. Hunnen legger normalt kun 2 egg, men ellers er lite kjent omkring hekkingen._NEWLINE_Arten er standfugl, men den migrerer ned fra h\xc3\xb8yden n\xc3\xa5r tilgangen p\xc3\xa5 mat krever det. Den er utbredt fra Himachal Pradesh nord i India og \xc3\xb8stover gjennom Himalaya til kysten av Stillehavet og Taiwan. En mindre, isolert populasjon befinner seg s\xc3\xa5 langt s\xc3\xb8r som det sentrale s\xc3\xb8rlige Vietnam._NEWLINE_Nymfedompapen eter et bredt utvalg av fr\xc3\xb8, skudd og knopper, men ogs\xc3\xa5 noe b\xc3\xa6r og sm\xc3\xa5 virvell\xc3\xb8se dyr, samt nektar fra blomstene p\xc3\xa5 rhododendron. Fuglene kan opptre solit\xc3\xa6rt, parvis og i grupper p\xc3\xa5 opp mot 20 individer.\n_START_SECTION_\nNoter\n_START_PARAGRAPH_\nTidligere regnet man med fem underarter til nymfedompap, men den tidligere underarten P. n. waterstradti (malaydompap) har blitt skilt ut som selvstendig art.'